હમણાં આ ઋતુમાં એક વૃક્ષે મને ખુબ માયા લગાડી છે. એનું સાચું ગુજરાતી નામ ખબર નથી. પણ અમારા વિસ્તારમાં એ રોયડાના ઝાડ તરીકે ઓળખાય છે. (નેટ પર સર્ચ કરતાં તેનું નામ Rohida tree એવું બતાવે છે.) વાંકાચુંકા થડ વાળા વૃક્ષ પર વસંત ઋતુ શરુ થતાં પીળાશ પડતા કેસરી ફૂલ બેસે છે. ગરમી વધે તેમ ફૂલોની સંખ્યા વધતી જાય છે. રાજસ્થાન નું એ રાજ્ય ફૂલ (state flower) છે. આમ તો એની સાથે છેક બચપણથી સબંધ છે. મારા એક દોસ્તના ઘર પાછળ ખેતરની વાડમાં રોયડાનું મોટું ઘેઘુર વૃક્ષ ઉભું છે. પહેલા અમે ત્યાં ક્રિકેટ રમતા ત્યારે ઘણી વાર દડો એ વૃક્ષની વિશાળ ઘટામાં ખોવાઈ જતો! એ વૃક્ષના પોલાણમાં ઝેરી સરીસૃપો રહેતા હોવાની બધા વાતો કરતા. એ કારણે કોઈ ઉપર ચડવાનું સાહસ કરતુ નહિ. રહસ્યમય જણાતા વૃક્ષ પર હોળી આવે તે પહેલા સુંદર કેસરી ફૂલો બેસતા. એના નીચેનો ભાગ પણ ખરી ગયેલા ફૂલોના કારણે કેસરી બની જતો. હોળી સમયે કેસરી ફૂલ આવતા હોવાના કારણે હું ઘણા સમય સુધી એને કેસુડાનું વૃક્ષ સમજતો રહેલો! (કેસુડાના ફૂલ અંબાજીમાં જોયા પછી આ ભ્રમણા તૂટેલી). કેટલાક લોકોને હજુ પણ આ બંને વૃક્ષ વચ્ચેનો તફાવત ખબર નથી.